text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 октомври 2014 година
  за оттегляне от Официален вестник на Европейския съюз на позоваването на хармонизиран стандарт EN 1384:2012 „Каски за конни спортове“ във връзка с Регламент (ЕС) № 1025/2012 на Европейския парламент и на Съвета
  (нотифицирано под номер С(2014) 7236)
  (2014/714/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 11 от него,
  като има предвид, че:
  (1)
  Когато даден национален стандарт, транспониращ хармонизиран стандарт, позоваване на който е публикувано в Официален вестник на Европейския съюз, обхваща едно или повече съществени изисквания в областта на здравето и безопасността, установени в приложение II към Директива 89/686/ЕИО на Съвета (2), за оборудването, конструирано в съответствие с този стандарт, се приема, че отговаря на съответните съществени изисквания в областта на здравето и безопасността.
  (2)
  Съгласно член 6, параграф 1 от Директива 89/686/ЕИО Комисията внесе официално възражение срещу стандарт EN 1384:1996 „Каски за конни спортове“, хармонизиран по силата на Директива 89/686/ЕИО. Позоваването на посочения стандарт е публикувано за първи път в ОВ C 180 от 14.6.1997 г. и освен това в изменението A1, публикувано в ОВ C 190 от 10.8.2002 г. Междувременно Европейският комитет по стандартизация публикува нова версия на стандарта EN 1384:2012, която е посочена в ОВ C 395 от 20.12.2012 г. Считано от 30 април 2013 г. замененият стандарт EN 1384:1996 не осигурява презумпция за съответствие.
  (3)
  Новата версия вече е хармонизирана и осигурява презумпция за съответствие. Въпреки това стандартът не е променен съществено. Тъй като недостатъците на стандарта не са отстранени в новата версия, Комисията актуализира официалното възражение срещу стандарт EN 1384:2012.
  (4)
  Официалното възражение се основава на факта, че стандартът не обхваща в достатъчна степен съществените изисквания в областта на здравето и безопасността, посочени в член 3 и определени в приложение II към Директива 89/686/ЕИО, и демонстрира по-ниско равнище на безопасност в сравнение с други стандарти за безопасност на каски (като стандартите Snell или PAS 015 за каски за конни спортове), по-специално по отношение на поемането на удари, проникването през защитната повърхност и стабилността на каската. След като проучи стандарт EN 1384:2012 и се консултира с експерти, Комисията смята, че са необходими подобрения особено в следните области:
  -
  поемане на удар: при повечето сравними стандарти се използва повече от една наковалня и се предвиждат по-високи равнища на енергия;
  -
  проникване през защитната повърхност: височината на падане на обекта е само половината от изискваната съгласно стандарта Snell;
  -
  странична стабилност: няма изисквания относно страничната стабилност, т.е., за производството на каски, които са достатъчно здрави, за да издържат на големи странични сили;
  -
  зона на защита: необходима е по-добра защита в областта на слепоочията, като не трябва да се засяга способността за чуване;
  -
  зрително поле: няма изисквания относно зрителното поле, които да гарантират добра видимост по време езда;
  -
  стабилност на каската: би могло да се включи изпитване за стабилност, както в стандарта PAS 015, за да се гарантира, че по време на езда предпазната каска не може да се движи спрямо главата.
  (5)
  Като се има предвид необходимостта от внасяне на подобрения в гореспоменатите аспекти на безопасността, стандарт EN 1384:2012 не е в състояние да гарантира съответствие с основните изисквания на Директива 89/686/ЕИО в областта на здравето и безопасността. Поради това позоваването на стандарт EN 1384:2012 следва да бъде оттеглено от ОВ.
  (6)
  Регламент (ЕС) № 1025/2012 започна да се прилага от 1 януари 2013 г. Съгласно член 26 от посочения регламент член 6, параграф 1 от Директива 89/686/ЕИО се заличава и позоваванията на заличените разпоредби се считат за позовавания на член 11 от регламента.
  (7)
  Европейските организации за стандартизация, европейските организации на заинтересованите страни, получаващи финансиране от Съюза, и работната група по личните предпазни средства бяха консултирани.
  (8)
  Мерките, предвидени в настоящото решение, са в съответствие със становището на комитета, създаден по силата на член 22 от Регламент (ЕС) № 1025/2012,
  ПРИЕ НАСТОЯЩОТО РЕШЕНИЕ:
  Член 1
  Позоваването на стандарт EN 1384:2012 „Каски за конни спортове“ се оттегля от Официален вестник на Европейския съюз.
  Член 2
  Адресати на настоящото решение са държавите членки.
  Съставено в Брюксел на 13 октомври 2014 година.